SET ปิดเย็นร่วงต่อ 7 จุด นลท.ขายลดความเสี่ยงรอสงครามการค้าชัดเจน
SET ปิดเย็นร่วงต่อ 7 จุด นลท.ขายลดความเสี่ยงรอสงครามการค้าชัดเจน โดยดัชนีปิดตลาดวันนี้ ที่ระดับ 1,608.11 จุด ลบ 6.64 จุด หรือ 0.41% มูลค่าการซื้อขาย 4.7 หมื่นล้านบาท
17 พ.ค. 2562

ผู้สื่อข่าวรายงานว่า ดัชนีปิดตลาดวันนี้ ที่ระดับ 1,608.11 จุด ลบ 6.64 จุด หรือ 0.41% มูลค่าการซื้อขาย 4.7 หมื่นล้านบาท
10 หุ้นกดดัชนีวันนี้

ด้านนายธนเดช รังษีธนานนท์ ผู้อำนวยการอาวุโสฝ่ายวิเคราะห์หลักทรัพย์ บล.อาร์เอชบี (ประเทศไทย) กล่าวว่า ตลาดหุ้นไทยยังคงถูกปกคลุมด้วยปัจจัยเดิม แม้ว่าจะรีบาวด์ได้ในช่วงเช้าหลังจากที่ปรับตัวลงมามาก แต่ก็ไม่สามารถยืนได้เพราะตลาดยังมีความกังวลต่อสงครามการค้าระหว่างจีนและสหรัฐที่ยังมีความไม่แน่นอนสูง ทำให้นักลงทุนขายลดความเสี่ยงออกมา เพราะแม้ตลาดจะตอบรับประเด็นการใช้มาตรการภาษีตอบโต้ซึ่งกันและกันไปพอควร แต่ผลกระทบที่จะเกิดขึ้นจริงในทางปฎิบัติอาจจะเห็นชัดเจนในช่วงไตรมาส 2-3 ปีนี้ ทำให้ยังเป็นปัจจัยที่รบกวนตลาดว่าจะส่งผลกระทบต่อภาพรวมเศรษฐกิจอย่างไร
ล่าสุดหลายหน่วยงานของไทยก็ได้ลดเป้าหมายการส่งออกและการเติบโตของผลิตภัณฑ์มวลรวมภายในประเทศ (GDP) ในปีนี้ลงบ้างแล้ว ขณะที่คาดว่าประเด็นสงครามการค้าน่าจะมีความชัดเจนมากขึ้นในการพบปะของผู้นำทั้งสองประเทศ บนเวทีการประชุม G20 ในเดือนมิ.ย.
นอกจากนี้นักลงทุนยังรอดูความชัดเจนทางการเมืองของไทย ที่ในสัปดาห์หน้าจะมีการเปิดประชุมรัฐสภา และจะมีการเลือกประธานสภาผู้แทนราษฎร ซึ่งก็อาจจะมีสัญญาณบ่งชี้เชื่อมโยงถึงการเลือกนายกรัฐมนตรีและการจัดตั้งรัฐบาลในอันดับต่อไป รวมถึงยังรอดูการเปิดเผยตัวเลข GDP ในไตรมาส 1/62 และตัวเลขการส่งออกของไทยในสัปดาห์หน้าด้วย
สำหรับทิศทางการเคลื่อนไหวของตลาดหุ้นไทยสัปดาห์หน้า มองว่าดัชนีมีโอกาสรีบาวด์จากที่ปรับตัวลงมาลึกมากทำให้แรงขายเบาบางลง และทิศทางการเมืองในประเทศที่น่าจะมีความชัดเจนมากขึ้น แต่การปรับขึ้นของดัชนีก็น่าจะยังจำกัดอยู่ในกรอบแนวต้าน 1,650 จุด เพราะตลาดยังรอปัจจัยจากสงครามการค้าเป็นหลัก ส่วนแนวรับสัปดาห์หน้ามองไว้ที่บริเวณ 1,590 จุด
ส่วนหลักทรัพย์ที่มีมูลค่าการซื้อขายสูงสุด 5 อันดันแรก ได้แก่
PTT มูลค่าการซื้อขาย 2,800,291.85 ล้านบาท ปิดที่ 46.50 บาท ลดลง 0.50 บาท
CPALL มูลค่าการซื้อขาย 2,197,151.85 ล้านบาท ปิดที่ 76.75 บาท บวก 0.50 บาท
SCC มูลค่าการซื้อขาย 1,844,580.00 ล้านบาท ปิดที่ 454.00 บาท ลดลง 6.00 บาท
SCB มูลค่าการซื้อขาย 1,731,047.85 ล้านบาท ปิดที่ 121.00 บาท ลดลง 1.00 บาท
AOT มูลค่าการซื้อขาย 1,467,413.88 ล้านบาท ปิดที่ 67.25 บาท ลดลง 0.75 บาท
ตลาดหุ้นเอเชีย
